钦定古今图书集成/理学汇编/文学典/第200卷 > 《跋裘元量司直诗》前人
## 钦定古今图书集成/理学汇编/文学典/第200卷 > 《跋裘元量司直诗》前人

辛未壬申间，予仕南昌，获交二李君国录，字茂钦，后
以死守蕲州者司直，字敬子，世所谓弘斋先生者。裘
君字元量，继来幕府，其标致高胜，有颜氏之臞，龚生
之洁，终于大理司直，竹斋是也。后三十有六年，其犹
子南康理掾应材，携《竹斋遗墨》古律诗三首，又其季
元龄手录四十二首示余，其言若近而远，若淡而深，
近而淡者可能，远而深者不可能也。君为人自贵重，
耻表暴；惟诗亦然。追怀昔游耆旧存者百无一二，而
余亦已老矣。世知竹斋者多，而见其诗者绝少。理掾
《盍锓》诸梓，与同志共之。